**Өз құқығыңды білесің бе, журналист?**

**Бұл мәселеге Сенат төрағасы ­Дариға Назарбаева назар аударып, қазір журналистердің індетпен күресте қауіп-қатердің алғы шебінде жүргенін айтты. Өзім журналист болғандықтан, күн сайын отандық және шетелдік телеарналардан індет туралы жаңалықтар топтамасын көруге тырысамын. Бір байқағаным, бетіне маска, қолына қолғап киген біздің журналистер (журналист пен оператор) ауруханадағы дәрігерден сұхбат алып тұрады.**

Олардың өздері де, сол журналистерді ақпарат алуға жіберген БАҚ басшылары да адамның өмірін қатерге тіккенін біле ме екен деп ойланамын. Шетелдік (Euronews-тен күнде көріп жүрміз) журналистер сұхбатын онлайн тәсілмен алады. Ауруханаға арнайы киіммен ғана барып, дәрігермен немесе науқаспен тілдеседі. Бұдан біздің төтенше жағдайдағы өз құқықтарымызды білмейтініміз байқалады. Ақпараттық құқық деген мәселе бар.

М.Қозыбаев атындағы Солтүстік Қазақстан мемлекеттік университетінің профессоры, Қазақстанның еңбек сіңірген қайраткері Зарқын Тайшыбай ақпараттық құқық мәселесі 2003 жылы қабылданған БАҚ туралы заңымызда, одан кейінгі енгізілген өзгерістерде ескерілмегенін айтады.

«Ақпараттық құқық деген мәселе Кеңес заманында да, тәуелсіз Қазақстанның заңдарында да ескерусіз қалған. Журналистер төтенше жағдайда қызмет көрсетуге міндетті қызметкерлер санатына жатады. Алайда олар халықты дұрыс, шынайы ақпаратпен қамтамасыз етуі үшін әуелі өздерінің ақпараттық құқықтарын білуі тиіс» дейді Зарқын Тайшыбай.

Профессордың айтуынша, біріншіден, журналис­тер төтенше жағдайды қамтамасыз ету жөніндегі мемлекеттік комисссияға, оперативтік штабқа тіркелуі қажет. Құзырлы органға тіркелген БАҚ өкілдері жариялайтын ақпарат сол органның талабына сай келуі тиіс. Екіншіден, журналистер де медицина, полиция және әскери қызметкерлер сияқты арнайы санатқа кіргізіліп, денсаулығы мен қауіпсіздігі заңдық тұрғыдан қорғалуы міндетті. Мысалы, індет ошағына баратын БАҚ өкілдерінің қорғанышы (кәстөмі, жабдықтары, ас-суы, күтімі және т.б) болғаны жөн.

«Журналистер төтенше жағдайдағы нақты міндеттерін білуі тиіс. Алайда еліміздің төтенше жағдай туралы заңында жеке және заңды тұлғалардың міндеттері көрсетілгенімен, ол жерде журналистер ескерілмеген. Осы олқылықтың орнын толтыру керек. Журналистерді қауіпті нысандарға жіберетін БАҚ басшылары ақпараттық құқық мәселесінде сауатты болғаны абзал. Мәселен, 1977 жылы қабылданған Женева конвенциясына азаматтық құқық туралы өзгеріс енгізілгенде осы мәселе қамтылған. Ендеше, біздің заңымызға да өзгерістер енгізетін кез келді» деп түйіндеді сөзін З.Тайшыбай.

**Журналистер де медицина, полиция және әскери қызметкерлер сияқты арнайы санатқа кіргізіліп, денсаулығы мен қауіпсіздігі заңдық тұрғыдан қорғалуы міндетт№**

**// Астана ақшамы.-2020.- 25 сәуір,**